Eestis on ligikaudu 130 000 inimest, kes otsivad tööd. Nende arv lähikuudel küll väheneb, aga vähenemist loeme tuhandetes, mitte kümnetes tuhandetes. Seega on suur hulk täies elu- ja tööjõus inimesi püsiva sissetulekuta ja, mis üksikisiku seisukohast veelgi halvem, ilma võimalusest vajalik olla. Meie paindlik tööturg võttis majanduslanguse löögi enda peale ja vabastas ettevõtjad kasutuks osutunud töökätest. Majanduse vaatevinklist on ettevõtjatel nüüd vabad käed oma tegevus ümber korraldada. Ühiskonna ja riigi seisukohast paneb nii suur hulk töötuid suure koormuse kogu sotsiaalsfäärile - väljamaksed Töötukassast, toimetulekutoetused, pensionid, tervisekindlustus. Töötute hulka võib vaadata kui arvu, mis suureneb ja väheneb. Võib vaielda, kelle andmed on täpsemad. Peame arvestama, et suur tööpuudus püsib pikka aega ja taastuv majandus vajab hoopis teistsugust tööjõudu, kui meil pakkuda on. Tööturul toimuv paneb proovile iga inimese kohanemisvõime.